**Проект!**

**С Х Е М А З А Д Ъ Р Ж А В Н А П О М О Щ**

**„ПОМОЩ ЗА РЕАЛИЗИРАНЕ НА ДОБРОВОЛНО ПОЕТИ АНГАЖИМЕНТИ ЗА ХУМАННО ОТНОШЕНИЕ КЪМ СВИНЕТЕ”**

**1. Правно основание**

1.1.Част 2, глава 1, Раздел 1.1.5. (Помощ за задължения за хуманно отношение към животните) от Насоки за държавната помощ в секторите на селското и горското стопанство и в селските райони (Насоките от 2023), точки 223, 224, 228 „а“ и „б“, 229, 230 и при спазване изискванията на точки 232, 235 и 236;

1.2. Чл. 12, ал. 1, т. 2 от Закона за подпомагане на земеделските производители;

1.3. Закон за държавните помощи;

1.4. Чл. 137, ал. 1 от Закон за ветеринарномедицинската дейност;

1.5. Наредба № 21 от 14 декември 2005 г. за минималните изисквания за защита и хуманно отношение при отглеждане на свине (ДВ бр. 64 от 2006 г.);

1.6. Наредба № 44 от 20 април 2006 г. за ветеринарномедицинските изисквания към животновъдните обекти;

1.7. Директива 2008/120/ЕО на Съвета от 18 декември 2008 година относно определяне на минималните стандарти за защита на свинете.

**2. Цел на помощта**

 Подкрепа на земеделски стопани, извършващи дейност в първичното селскостопанско производство за реализиране на доброволно поети ангажименти за хуманно отношение към животните в сектор „Свиневъдство“.

**3. Предоставяне на помощта**

Помощта се предоставя годишно за покриване на допълнителни разходи или пропуснати доходи, свързани с изпълнение на доброволни ангажименти, поети за най-малко 5 години. Помощта обхваща само онези ангажименти, които надхвърлят съответните задължителни стандарти съгласно дял III, глава I, раздел 2 от Регламент (ЕС) 2021/2115, и други приложими задължителни изисквания, установени от националното законодателство и законодателството на Съюза.

**4. Ползватели на помощта**

Помощта се предоставя на земеделски стопани - свиневъди, които се ангажират да прилагат една или повече от мерките, посочени в т. 9.1. за период от най-малко 5 последователни години и отговарят на следните условия:

* Да са регистрирани по реда на Наредба № 3 от 1999 г. за създаване и поддържане на регистър на земеделските производители;
* Да са микро-, малки и средни предприятия[[1]](#footnote-1) или големи предприятия, ангажирани в първичното производство на селскостопанска продукция;
* Да не са предприятия в затруднение по смисъла на Насоките на Комисията за държавна помощ за оздравяване и преструктуриране на нефинансови предприятия в затруднено положение за периода 2023-2029**[[2]](#footnote-2)**;
* Стопанисваните от тях животновъдни обекти да са регистрирани по реда на чл. 137, ал. 1 от Закона за ветеринарномедицинската дейност;
* На изискванията на Наредба № 44 от 2006 г. за ветеринарномедицинските изисквания към животновъдните обекти;
* Броят на декларираните свине-майки да не превишава капацитета на обекта;
* Броят на отглежданите прасета за угояване да не надвишава еднократния капацитет на обекта.

**5. Дата на привеждане в действие:**

Дата на въвеждане на схемата и продължителност на действие - помощта се прилага след постановяване на положително решение на Европейската комисия за съвместимост с правилата в областта на държавните помощи.

**6. Срок на подпомагане по схемата на помощта:**

Период на прилагане на помощта - от 01.01.2024 г. до 31.12.2029 г.

Земеделските стопани се задължават да прилагат мерките в срок от 5 последователни години.

**7. Максимален интензитет на помощта:**

Помощта не трябва да надвишава 100% от допустимите разходи, съгласно т. 235 от Част 2, глава 1, Раздел 1.1.5 от Насоките. По видове животни помощта е както следва:

а) прасета за угояване - 76,76 евро на животинска единица (150,12 в лева);

б) свине - майки - 84,13 евро на животинска единица (164,54 в лева).

**8. Максималният бюджет на помощта за периода на прилагане е 250 471 791 лева.**

Размерът на помощта за всяка година се определя с решение на Управителния съвет на ДФ „Земеделие”.

**9. Приемливи разходи**

Стандартните животновъдни практики, които се прилагат в сектора на свиневъдството, са съобразени изцяло с действащите разпоредби на европейското и националното законодателства в областта на хуманното отношение при отглеждане на свине. От 2012 г. до момента се прилагат схемите на държавна помощ „Помощ за реализиране на доброволно поети ангажименти за хуманно отношение към свинете“ с регистрационни номера - SA.34409 и SA.48336.

През 2011 г. (период преди одобрение на схемата на държавна помощ, която е с номер SA.34409), отглеждането на свине се извършваше при спазване на следните изисквания:

А. Подова площ за отглеждане

1. при групово отглеждане на свине-майки се осигуряваше подова площ с размер на 2,25 кв. м;

2. при прасетата за угояване, в зависимост от живото тегло, подовата площ бе както следва:

а) – прасета за угояване до 50 кг ж.т - 0,40 кв. м;

б) - прасета за угояване до 85 кг ж.т – 0,55 кв. м;

в) - прасета за угояване до 110 кг ж.т – 0,65 кв. м.

Б. Осигурено осветление в рамките на 8 часа в съответствие с разпоредбите на чл. 2, ал.1, т. 9 от Наредба № 21 от 2005 г.

 При изхранване на свинете с фуражи не се включваше използването на фуражни добавки, които подобряват качествения състав на фуражите, поради по-високата крайна цена, която би се формирала за употребата на 1 кг фураж.

След одобрението през 2012 г. на схемата на държавна помощ с номер SA.34409 фермерите, отглеждащи свине, започват да прилагат редица мерки с оглед извършване на дейности по доброволно поети ангажименти за хуманно отношение към свинете, които надхвърлят задължителните стандарти по член 5 от Регламент (EC) N° 73/2009 и Приложение II към него, и други задължителни изисквания, наложени чрез националното законодателство.

През 2017 г. е одобрена схемата на държавна помощ „Помощ за реализирането на доброволно поети ангажименти за хуманно отношение към свинете”, която е с регистрационен номер SA.48336 и краен срок на прилагане до 31.12.2022 г.

През 2022 г. е удължена и одобрена схемата на държавна помощ „Помощ за реализирането на доброволно поети ангажименти за хуманно отношение към свинете”, която е с регистрационен номер SA.104590 и краен срок на прилагане до 31.12.2024 г.

Помощта се предоставя на едно стопанство за покриване на допълнителни разходи или пропуснати доходи, свързани с изпълнение на доброволни ангажименти за хуманно отношение към животните, поети за най-малко 5 последователни години.

Помощта обхваща само онези ангажименти, които надхвърлят съответните задължителни стандарти съгласно дял III, глава I, раздел 2 от Регламент (ЕС) 2021/2115, и други приложими задължителни изисквания, установени от националното законодателство и законодателството на Съюза.

**9.1. Приемливи разходи по мерки**

В сектор свиневъдствосе подпомагат мерки, които надхвърлят задължителните стандарти, установени в Директива 2008/120/ЕО на Съвета от 18 декември 2008 година, относно определяне на минималните стандарти за защита на свинете, която е транспонирана в българското законодателство в Наредба № 21 от 14 декември 2005 г. за минималните изисквания за защита и хуманно отношение при отглеждане на свине (ДВ бр. 64 от 2006 г.)

**А) Осигуряване на свободна подова площ не по-малка от 10% над задължителния стандарт** - изпълнението на тази мярка изисква броят на отглежданите животни да бъде по-малък от максимално допустимия в нормативните документи.

- за свине–майки подовата площ се увеличава от 2,25 на 2,48 кв. м, което води до намаляване броя на свинете-майки от 10 бр. на 9 бр. и гарантира по-голямо пространство за едно животно, по-голяма двигателна активност, която е предпоставка за подобряване на здравословното състояние, по-добра плодовитост и млечност.

- за прасетата за угояване подовата площ се увеличава както следва:

а) - прасета за угояване до 50 кг ж.т - 0,40 кв. м до 0,46 кв. м;

б) - прасета за угояване до 85 кг ж.т – 0,55 кв. м до 0,63 кв. м;

в) - прасета за угояване до 110 кг ж.т – 0.65 кв. м до 0,75 кв. м.

Увеличението на площта ще доведе до намаляване на прасетата за угояване от 100 бр. на 85 бр., което от своя страна гарантира по-голямо пространство за едно животно, по-голяма двигателна активност, а оттам и подобряване на здравословното им състояние и благополучие.

Допълнителните разходи, които възникват при осигуряване на свободна подова площ не по-малка от 10% над задължителния стандарт, са свързани с намаляване на броя на животните, респективно приходите от продажба (Като пример: при 25 родени прасета от една свиня-майка годишно и стойност на едно отбито прасе 37,5 лв. сумата от пропуснати приходи от продажба на прасетата е 937,5 лв. Стойността на спестения фураж и консумативи от една свиня-майка възлиза на 527 лв. годишно (1000 кг х 0,50 лв. + 27 лв. консумативи). Пропуснатите ползи за фермера от една свиня-майка са на стойност 410,5 лв. По тази причина всяка една от останалите 9 свине-майки трябва да бъде подпомогната с 45,61 лв. (9 х 45,61 = 410 лв.)

Ако осигурената площ на всяко прасе в сектор угояване се увеличи с 15% (т.е. 0,46 кв. м до 50 кг ж.т., 0,63 кв. м до 85 кг ж.т. и 0,75 кв. м до 110 кг живо тегло) стопаните ще отглеждат 85 прасета вместо допустимите 100 за същата площ (продажната стойност на едно отгледано прасе от 110 кг при 2,50 лв./кг е 275 лв. Разходите за фураж (315 кг х 0,36 лв.) възлизат на 113,4 лв./прасе.

Пропуснатите ползи са 161,6 лв./прасе или за 15 прасета по-малко–общо 2 424 лв.

Това означава, че всяко едно от останалите 85 отгледани прасета трябва да бъде подпомогнато с 28,52 лв. ( 85 х 28,52 = 2424 лв.).

**Б) Осигуряване на изкуствена светлина за 11 часа (повече отколкото се изисква по стандарт)**

Удължаването на светлинния ден ще подобри хранителната активност на прасетата за угояване, ще доведе до по-добро здравословно състояние и подобрено благополучие. При свинете-майки ще се подобри двигателната активност, което ще допринесе за подобряване на здравословното им състояние и за по-добра плодовитост и млечност впоследствие.

Допълнителните разходи, които възникват при осигуряването на изкуствена светлина с продължителност от минимум 8 до 11 часа, са свързани с увеличение на разходите за осветление с 40%. Реалните разходи за 8 часа осветление са съответно 14,12 лв. годишно за прасе и 34,14 лв. за свиня-майка. Прасетата се отбиват на 28-ия ден след раждане. За да се отгледа едно прасе след отбиване, са необходими 1200 часа светлина (150 дни по 8 часа) x 60 W, или общо 72 kW/h. При средна цена на електроенергията 0,1962 лв./kWh сумата, необходима за 8 часа осветление в помещението, възлиза на 14,12 лв.

Една свиня-майка за една година престоява в сектор бременни 245 дни (2.15 пъти x 114 дни). При 8 часа светлинен ден и 40 W осветително тяло се изразходват 78.4 kW/h електроенергия годишно. Останалите 120 дни свинете са в секторите лактиращи и заплождане, където е необходима значително повече светлина - 100 W по 8 часа на ден или 96 kW/h за 120 дни. Общо за годината са необходими 174 kWh електроенергия. Средната цена на 1 kWh за промишлени нужди е 0,1962 лв. Разходите за осветление възлизат на 34,14 лв. за свиня-майка годишно при осигурен 8 часов светлинен ден.

Увеличението на продължителността на осветлението с 40% (от 8 до 11 часа) ще доведе до увеличаване на разходите с 5,65лв.(14,12 х 40% = 5,65 лв.) годишно на отгледано прасе и 13,66лв. на свиня-майка (34,14 х 40% = 13,66 лв.).

Реалните разходи за 11 часа осветление са съответно 19.77 лв. годишно за прасе и 47.8 лв. годишно за свиня-майка.

Контролът по тази мярка ще се извършва на база вътрешна заповед за увеличаване на продължителността на светлинния ден от 8 на 11 часа, която е индивидуална за всяка ферма и се издава от собственика или управителя на фермата и от показанията на контролните уреди. Прилагането на мярката се доказва чрез горецитираната заповед и показанията на контролните уреди.

**В) Използване на фуражи, съдържащи деоксиниваленол не повече от 2,5 мг/кг.**

Ниво на деоксиниваленол не повече от 2,5 мг/кг фураж свиневъдите ще постигнат чрез полагане на допълнителни грижи, свързани с извършване на постоянен лабораторен контрол на фуражите (произведени и закупени) и правилното съхранение на зърното и фуражите. При краткосрочно съхранение до 10 дни се изисква съхранение в специализирани силози, разположени извън сградите.

При съхранение над 10 дни стопаните ще осъществяват редовен температурен контрол, ще използват приспособления за елиминиране на насекомите и ще ограничат появата на влажни зони.

Осъществяването на тези дейности е доброволно поет ангажимент от стопаните за гарантиране на здравето и благосъстоянието на свинете, за което те ще извършват допълнителни разходи.

За една свиня-майка годишно допълнителните разходи за фермера възлизат на 23,00 лв., а за отглеждане на едно прасе - 10,87 лв.

Контролът ще се извършва на база минимум четири лабораторни анализи на фуража (извършени през различни месеци в годината) за доказване на нивото на деоксиниваленол (не повече от 2,5 мг / кг), водене на дневник за отбелязване на температурата в сградата (не по-ниска от 5°С), закупуване и поставяне на репелентни и инсектицидни приспособления за унищожаване на насекоми и на адсорбенти.

Помощта за мерките, предвидени в т. 9.1, е както следва в **лева/животинска** **единица**, според категориите свине:

|  |  |
| --- | --- |
| **Мерки** | **Видове свине** |
| **прасета за угояване (0,3 ЖЕ)** | **свине-майки (0,5 ЖЕ)** |
| А | 95,06  | 91,22  |
| Б | 18,83  | 27,32  |
| В | 36,23  | 46,00  |
| **Общо:** | **150,12**  | **164,54**  |

Помощта по същите мерки, изразена в **евро/животинска единица** е както следва (1 евро=1, 95583 лева):

|  |  |
| --- | --- |
| **Мерки** | **Видове свине** |
| **прасета за угояване (0,3 ЖЕ)** | **свине-майки (0,5 ЖЕ)** |
| А |  48,60 | 46,64  |
| Б |  9,63 | 13,97  |
| В |  18,52 | 23,52  |
| **Общо:** |  **76,75** | **84,13**  |

Помощта не трябва да надвишава 100% от допустимите разходи.

**10. Начин на предоставяне и изплащане на помощта**

Земеделският стопанин подава заявление за подпомагане, в което отбелязва мерките, за които ще кандидатства, и съпътстващи документи в ДФ „Земеделие” (ДФЗ) по постоянен адресна физическото лице или едноличния търговец *(при кандидатстване на ФЛ или ЕТ)* и по седалището на юридическото лице *(при кандидатстване на ЮЛ)*. ДФ „Земеделие” извършва документална проверка за верността на информацията, предоставена от кандидата за подпомагане, както и за спазването на изискванията за допустимост на заявлението и изчислява размера на подпомагането.

ДФ „Земеделие” обобщава информацията от подадените заявления и следи общия размер на помощта да не превиши определения с решение на Управителния съвет на ДФ „Земеделие” максимален годишен бюджет.

Когато сумата на заявените средства надхвърля размера на определения годишен бюджет, се определя коефициент на редукция, с който се преизчислява размерът на помощта на всеки заявител.

ДФ „Земеделие” взема решение за одобрение на заявлението или прави отказ.

 ДФ „Земеделие” сключва договор с бенефициера за предоставяне на помощта.

 ДФЗ предоставя информация на НАП за предстоящите плащания на земеделските стопани, бенефициери по схемата за подпомагане.

**11. Документи за предоставяне на помощта**

а/ заявление, генерирано от системата на ДФ „Земеделие“, в което кандидатът отбелязва мерките, за които ще кандидатства, и декларира следните данни:

* Брой заявени свине според еднократния капацитет на обекта;
* ЕИК (за ЕТ и ЮЛ);
* IBAN сметка и BIC код на обслужващата банка;
* Не е предприятие в затруднение по смисъла на Насоките на Комисията за държавна помощ за оздравяване и преструктуриране на нефинансови предприятия в затруднено положение ;

Големите предприятия трябва да опишат варианта без подпомагане, така наречения съпоставителен сценарий или алтернативен вариант на проекта или дейността, и да представят документи в подкрепа на описания от тях в заявлението съпоставителен сценарий;

б/ извлечение от регистър по Наредба 3 от 1999 г., удостоверяващо актуална регистрация за земеделския стопанин *(изготвя се служебно след проверка от служител на съответната ОД на ДФ “Земеделие“)*;

в/ справка от Интегрираната система за администриране и контрол (ИСАК), генерирана на база информация от Регистър животни и пчели от БАБХ, за наличния брой свине-майки *(изготвя се служебно след проверка от служител на съответната ОД на ДФ “Земеделие“)*;

г/ документ за регистрация на животновъдния обект по реда на чл. 137, ал. 1 от Закона за ветеринарномедицинската дейност;

д/ контролни листове по образец от извършени проверки на БАБХ за спазване на правилата за хуманно отношение към свинете и мерките за биосигурност.

**Специфични документи за сектор свиневъдство:**

* фактура и ветеринарномедицинско свидетелство за придвижване/транспортиране на закупени прасета за угояване, издадено от Интегрираната информационна система на БАБХ (ИИС на БАБХ);
* копие от сертификат за вътреобщностна търговия, генериран от системата Трейси;
* копие на ветеринарномедицинско свидетелство за придвижване/транспортиране на

стандартни угоени прасета, издадено от ИИС на БАБХ;

* фактура за реализирани стандартни угоени прасета/заверено копие от НАП на дневника за продажби по Закона за данъка върху добавената стойност или други документи, съгласно българското законодателство за доказване на извършено плащане;
* документи, издадени на името на кандидата, за извършени лабораторни анализи на фуража от акредитирана лаборатория за доказване нивото на деоксиниваленол за мярка В. Лабораторните анализи са минимум 4 за годината. Наличие на попълнен дневник за температурата, където се съхранява зърното/фуража извън силози (в плоския склад), не по-ниска от 5 градуса по Целзий (при съхранение на зърното/фуража извън силози за повече от 10 дни.);
* акт за ликвидация в случай, когато прасетата се реализират в същия обект за мярка А, Б и В;
* документ от БАБХ за осигуряване на свободна подова площ не по-малка от 10% над задължителния стандарт;
* заповед на собственика или управителя на фермата за осигуряване на изкуствена светлина за минимум 8 до 11 часа и наличие на уреди за контрол;
* копие от фактури за закупени абсорбентни, репелентни и инсектицидни приспособления;
* контролен лист за извършена съвместна проверка от БАБХ и ДФ „Земеделие“, който доказва изпълнението на доброволно поетите задължения за хуманно отношение към свинете, които надхвърлят задължителните стандарти.

**12. Контрол и отговорности**

12.1. ДФЗ контролира общия размер на изплатените помощи да не надхвърля определения с решение на Управителния съвет на ДФ „Земеделие” максимален годишен бюджет;

12.2. При неусвояване на средства по отделните мерки с решение на Управителния

съвет на ДФ „Земеделие” тези средства се прехвърлят към други мерки в рамките на

направлението;

12.3. ДФЗ извършва служебна проверка в ИСАК за констатиране броя на животните (без угоени животни), за които се предоставя помощта за съответната година;

12.4. БАБХ и ДФЗ извършват фактическа проверка по изпълнението на поетите ангажименти и наличието на необходимите за това специфични документи и издават контролен лист;

12.5. БАБХ и ДФЗ извършват проверка на място за доказване изпълнението на изискването за брой свине-майки и брой прасета за угояване;

12.6. Земеделските стопани - свиневъди се ангажират да прилагат мерките, за които е получена помощта, за период от 5 последователни години, считано от датата на първо кандидатстване;

12.7. Земеделските стопани доказват пред ДФЗ и БАБХ изпълнението на доброволно поетите задължения за хуманно отношение към свинете, които надхвърлят задължителните стандарти чрез съотносимите документи;

12.8.При нецелево използване на предоставената държавна помощ по схемата, включително и при деклариране на неверни данни, както и при представяне на неистински документи, вземането на Фонда става изискуемо и земеделският стопанин възстановява получените средства, заедно със законната лихва от датата на получаването им.

**13. Спазване на правилата за държавни помощи**:

13.1. Помощта съгласно тази схема е вид държавна помощ, предоставена при условията на правото на Европейския съюз;

13.2. Съгласно т. 22 на раздел 2.1, глава 2 от Насоките от 2023 г. помощ по Раздел 1.1.5. (Помощ за задължения за хуманно отношение към животните) се предоставя на земеделски стопани, които са микро-, малки, средни (МСП), по смисъла на т. 56 и големи предприятия по смисъла на т. 36;

13.3. Бенефициери по помощта по Раздел 1.1.5 не могат да бъдат предприятия в затруднение, съгласно т. 23 на раздел 2.1, глава 2 от Насоките от 2023 г.;

13.4. Съгласно изискванията на т. 25, раздел 2.1, глава 2 от Насоките от 2023 г., не се предоставя помощ на предприятие, което не е изпълнило разпореждане за възстановяване вследствие на предходно решение на Комисията, с което помощта се обявява за неправомерна и несъвместима с вътрешния пазар;

13.5. При спазване на условието за стимулиращ ефект на помощта, работата по съответния проект или дейност не трябва да е започнала преди подаване на заявление за помощ пред националния орган. Големите предприятия трябва да опишат варианта без подпомагане, така наречения съпоставителен сценарий или алтернативен вариант на проекта или дейността, и да представят документи в подкрепа на описания от тях в заявлението съпоставителен сценарий;

13.6. По силата на раздел 3.1.3 на глава 3 от Насоките от 2023 г., схемата за помощ изключва следните неотделими нарушения на законодателството на ЕС:

* Задължение бенефициерът да използва национални продукти или услуги;
* Ограничаване на възможността бенефициерите да се възползват от резултатите от научноизследователска, развойна дейност и иновации в други държави членки;

13.7. Държавната помощ се прилага след получаване на положително решение на Европейската комисия за съвместимост с правилата в областта на държавните помощи до 31.12.2029 г. Земеделските стопани се задължават да прилагат мерките за срок от 5 последователни години.

13.8. При спазване на условието на т. 647 от Насоките от 2023 г. се предвижда преразглеждане за операциите, предприети съгласно част 2, раздел 1.1.5, за да се гарантира тяхното коригиране в случай на изменение на съответните задължителни стандарти, изисквания или задължения по посочените по-горе раздели, които поетите по тези раздели задължения трябва да надхвърлят;

13.9. Не се допуска предоставяне на помощ за трансакционни разходи, възникнали с продължаването на вече поети ангажименти за хуманно отношение към животните;

13.10. При прилагането на помощта ще бъдат спазвани изискванията на т. 48, глава 3 от Насоките, като няма да бъде включвано подпомагане на оперативни разходи;

13.11. Не се допуска натрупване на помощта с други помощи, включително и с помощи от типа de minimis за същите допустими разходи.

Подпомагането по реда на тази схема се прекратява от датата на получаване на друго публично финансиране. Публично финансиране означава както средства от държавния бюджет, така и средства от бюджета на ЕС, независимо от органа, който ги предоставя.

В случай на двойно финансиране настоящата помощ става изискуема и подлежи на възстановяване, заедно със законната лихва от датата на получаването ѝ.

В случай на двойно финансиране, както и представяне на неистински документи, помощта става изискуема и подлежи на възстановяване, заедно със законната лихва от датата на получаването ѝ.

13.12. При спазване на условието за прозрачностна  уебсайта на Министерство на земеделието и храните се поддържа актуален списък на държавните помощи, съдържащ информация за видовете помощи, период на подпомагане, правно основание, цел, форма и интензитет на помощта, както и препращане към официалния уебсайт на Комисията, където са публикувани всички държавни помощи - (обобщена информация, в случаите на помощи освободени от нотификация, или решенията на ЕК относно съвместимостта с правилата за държавни помощи).

На сайта на ДФ „Земеделие“ на адрес: <https://www.dfz.bg/bg/state-aid-registers> е базиран Регистър, в който се публикува информацията по т.112, буква „в“ (i), раздел 3.2.4., глава 3.

Информацията за отпусната помощ следва да се съхранява в продължение на най-малко 10 години.

13.13. В съответствие с чл. 10 от Закона за държавните помощи ДФ ”Земеделие” е администратор по отношение на предоставянето и управлението на помощта.

13.14. Съответствие с правилата на държавните помощи - Помощта съответства на общите принципи на оценяване по Глава 3, Част 1 от Насоки на Европейския съюз за държавната помощ в секторите на селското и горското стопанство и в селските райони.

1. Категорията МСП обхваща микро-, малки и средни предприятия, които изпълняват критериите, посочени в чл. 2 от Приложение І към РЕГЛАМЕНТ (ЕС) 2022/2472 НА КОМИСИЯТА. Микро, малки и средни предприятия обхваща предприятията, в които работят по-малко от 250 души, чийто годишен оборот не надхвърля 50 млн. евро и/или чието годишно балансово число не надхвърля 43 млн. евро.”

Голямо предприятие означава предприятие, което не изпълнява критериите, определени в чл. 2 от Приложение І към Регламент (ЕС) №702/2014 на Комисията. [↑](#footnote-ref-1)
2. „предприятие в затруднено положение“ означава предприятие, по отношение на което е изпълнено поне едно от следните обстоятелства:

а) в случай на дружество с ограничена отговорност (различно от МСП, което съществува от по-малко от три години), когато повече от половината от записания акционерен капитал е изразходван поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надвишава половината от записания акционерен капитал. За целите на тази разпоредба „дружество с ограничена отговорност“ се отнася по-специално до видовете дружества, посочени в приложение I към Директива 2013/34/ЕС на Европейския парламент и на Съвета , а понятието „акционерен капитал“ включва, когато е приложимо, премии от акции;

б) в случай на дружество, при което поне част от членовете носят неограничена отговорност за дълговете на дружеството (различно от МСП, което съществува от по-малко от три години), когато повече от половината от капитала му, посочен в баланса на дружеството, е изразходван поради натрупани загуби. За целите на настоящата разпоредба „дружество, при което поне част от членовете носят неограничена отговорност за дълговете на дружеството“ се отнася по-специално до видовете дружества, упоменати в приложение II към Директива 2013/34/ЕС;

в) когато предприятието е в процедура по колективна несъстоятелност или отговаря на критериите на националното право, за да бъде подложено на процедура по колективна несъстоятелност по искане на неговите кредитори;

г) когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране;

д) в случай на предприятие, което не е МСП и през последните две години:

i)съотношението задължения/собствен капитал на предприятието е било по-голямо от 7,5; както и

ii)съотношението за лихвено покритие на предприятието, изчислено на основата на EBITDA, е било под 1,0. [↑](#footnote-ref-2)